b'\n_START_ARTICLE_\nSund kirke (Hordaland)\n_START_SECTION_\nHistorie\n_START_PARAGRAPH_\nF\xc3\xb8rste gang man har sikre nedtegnelser av Sund kirke er 1327, da som en stavkirke. Hvor lenge f\xc3\xb8r dette det var en kirke i bygda er uvisst, en ledetr\xc3\xa5d er en gjengivelse i H\xc3\xa5kon H\xc3\xa5konssons saga der H\xc3\xa5kon H\xc3\xa5konsson skal ha g\xc3\xa5tt i land i Gr\xc3\xb8ningasund (som bygda da het) i 1240 og holdt gudstjeneste. Kongen hadde da reist landtelt for \xc3\xa5 ha gudstjeneste i, derav har man tenkt at det da ikke kan ha st\xc3\xa5tt noen kirke der. Salmund Djuvik som var sogneprest fra 1927 til 1939 argumenterte imidlertid for at kongens mannskaper var s\xc3\xa5 tallrike at det m\xc3\xa5tte ha v\xc3\xa6rt behov for en ganske stor kirke, og at det derfor ikke kunne utelukkes at det hadde st\xc3\xa5tt en mindre stavkirke der allerede fra 1100-tallet eller 1200-tallet._NEWLINE_Etter at denne var revet ble det i 1674 oppf\xc3\xb8rt en langkirke. I 1725 ble kirken solgt til Abraham Wessel, bergensk kj\xc3\xb8pmann og onkel til Peter Wessel (kjent som Tordenskiold). Kirken var i privat eie i halvannet \xc3\xa5rhundre. I 1862 ble det gjort en beslutning i herredsstyret om at kirken skulle kj\xc3\xb8pes ut slik at den kunne v\xc3\xa6re i sognets eget eie. Kirken ble taksert og i 1870 kj\xc3\xb8pt ut ved at mange av sognets innbyggere tok opp personlige l\xc3\xa5n, selger var kj\xc3\xb8pmann Michael Djurhus Prahl. Det tok da ikke lang tid f\xc3\xb8r man fant ut at kirken bar blitt for trang, da den rommet bare halvparten av sognets folketall p\xc3\xa5 700. Etter noe uenighet om hvor man burde bygge ny kirke endte man opp med et kompromiss der den nye kirken i Sund skulle ha 500 sitterplasser, mens det skulle bygges kapellkirke p\xc3\xa5 Kausland med 250 plasser. I 1876 la ordf\xc3\xb8rer Ole Ingebrigtsen S\xc3\xb8reide ned grunnsteinen til en ny langkirke i tre i nygotikk p\xc3\xa5 Klokkarvik. Denne var tegnet av Conrad Fredrik von der Lippe og var i bruk frem til den brant i 1994.\n_START_SECTION_\nDagens kirke\n_START_PARAGRAPH_\nEtter brannen i 1994 ble det besluttet \xc3\xa5 bygge ny kirke, denne ble trukket litt lenger \xc3\xb8st p\xc3\xa5 tomten slik at den ligger i litt hellende terreng og dermed har en underetasje mot s\xc3\xb8r\xc3\xb8st. Arkitekt Peder A. Ristesund tegnet en kirke i betong og tre med sitteplass til 300 personer. I tillegg har kirken menighetssal som rommer 75 personer, samt mindre m\xc3\xb8terom og kontorer._NEWLINE_Thomas Hestvoll har laget glassmalerier i koret og p\xc3\xa5 glassd\xc3\xb8rene ved hovedinngangen. Alter og d\xc3\xb8pefont ble designet av Kristian Blystad._NEWLINE_Utenfor kirken er det reist et minnesmerke for F\xc3\xb8rdesveten-ulykken der 13 personer omkom i en flystyrt p\xc3\xa5 F\xc3\xb8rdesveten. Det st\xc3\xa5r ogs\xc3\xa5 et minnesmerke over falne under andre verdenskrig.'